บลจ.กสิกรทุ่มงบกว่า 60 ล้านบาทเตรียมปันผลกองทุนหุ้น 2 กองรวด
นางสาวธิดาศิริ ศรีสมิต ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย จำกัด เปิดเผยว่า บริษัทเตรียมจ่ายปันผลกองทุนหุ้นไทยจำนวน 2 กองทุน ประกอบด้วย กองทุนเปิดเค หุ้นทุน (K-EQUITY) ในอัตรา 0.19 บาทต่อหน่วย สำหรับผลการดำเนินงานตั้งแต่วันที่ 1 กรกฎาคม 2557 - 30 มิถุนายน 2558 และกองทุนเปิดเค สตราทิจิค แอคทีฟ หุ้นทุนปันผล (K-STADE) ในอัตรา 0.20 บาทต่อหน่วย สำหรับผลการดำเนินงานตั้งแต่วันที่ 1 มกราคม 2558 - 30 มิถุนายน 2558
7 ก.ค. 2558

นางสาวธิดาศิริ ศรีสมิต ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย จำกัด เปิดเผยว่า บริษัทเตรียมจ่ายปันผลกองทุนหุ้นไทยจำนวน 2 กองทุน ประกอบด้วย กองทุนเปิดเค หุ้นทุน (K-EQUITY) ในอัตรา 0.19 บาทต่อหน่วย สำหรับผลการดำเนินงานตั้งแต่วันที่ 1 กรกฎาคม 2557 – 30 มิถุนายน 2558 และกองทุนเปิดเค สตราทิจิค แอคทีฟ หุ้นทุนปันผล (K-STADE) ในอัตรา 0.20 บาทต่อหน่วย สำหรับผลการดำเนินงานตั้งแต่วันที่ 1 มกราคม 2558 – 30 มิถุนายน 2558
โดยทั้ง 2 กองทุนดังกล่าวจะจ่ายเงินปันผลให้แก่ผู้ถือหน่วยลงทุนที่มีรายชื่ออยู่ในสมุดทะเบียน ณ เวลา 8.00 น. ของวันที่ 30 มิถุนายน 2558 และมีกำหนดจ่ายเงินปันผลดังกล่าวพร้อมกันในวันที่ 14กรกฎาคม 2558 นี้ รวมมูลค่าเงินปันผลทั้งสิ้นกว่า 60 ล้านบาท
กองทุน K- EQUITY และกองทุน K-STADE ปัจจุบันให้น้ำหนักการลงทุนในหุ้นที่จะได้รับประโยชน์จากนโยบายภาครัฐ อาทิ หุ้นในกลุ่มรับเหมาก่อสร้างซึ่งคาดว่าจะได้รับประโยชน์จากโครงการลงทุนโครงสร้างพื้นฐาน หุ้นในกลุ่มธุรกิจส่งออก ซึ่งจะได้ประโยชน์จากค่าเงินบาทที่อ่อนตัว หุ้นในกลุ่มท่องเที่ยวที่คาดว่าจะฟื้นตัวจากการกระตุ้นการท่องเที่ยวของภาครัฐ หรือหุ้นที่มีปัจจัยเฉพาะตัวซึ่งมีการเติบโตโดยไม่พึ่งพิงเศรษฐกิจในประเทศ นอกจากนี้ จะเริ่มทยอยลงทุนในหุ้นที่เกี่ยวข้องกับการบริโภคในประเทศ หากมีสัญญาณฟื้นตัวกลับมาในครึ่งปีหลัง
ด้วยกลยุทธ์การคัดเลือกหุ้นและการปรับสัดส่วนให้เหมาะสมกับสภาวะตลาดดังกล่าว ทำให้ทั้ง 2 กองทุนยังสามารถให้ผลตอบแทนที่น่าพอใจได้ โดยตั้งแต่ต้นปีถึงวันที่ 29 มิ.ย. 2558 ซึ่งเป็นช่วงที่ตลาดหุ้นไทยมีความผันผวน ดัชนีตลาดหลักทรัพย์แห่งประเทศไทย(SET) ให้ผลการดำเนินงานเพียง 0.9%
ขณะที่กองทุน K- EQUITY และกองทุน K-STADE มีผลการดำเนินงานที่สามารถเอาชนะตลาด โดยให้ผลตอบแทนที่ 1.35% และ 3.41% ตามลำดับ ส่วนผลการดำเนินงานระยะยาวสามารถเอาชนะเกณฑ์มาตรฐานได้เช่นเดียวกัน โดยกองทุน K- EQUITY มีผลดำเนินงานย้อนหลัง 1 ปีและ 3 ปี อยู่ที่ 3.48% และ 31.41% ตามลำดับ ด้านกองทุน K-STADE มีผลดำเนินงานย้อนหลัง 1 ปีและ 3 ปี อยู่ที่ 6.84%และ 33.74% ตามลำดับ (ข้อมูล ณ วันที่ 29 มิ.ย. 58)
 